Lapsiasiainvaltuutettu soisi lapselle kaksi äitiä
Tiistai 17.4.2007 klo 18.02
Lapsiasiainvaltuutettu Maria-Kaisa Aula uskoo, että nais- ja miesparien rajallinen adoptio-oikeus selkiyttäisi nykytilannetta.
Aulan mielestä nais- ja miesparien kanssa elävät lapset eivät ole nykyisellään samassa asemassa muiden perheiden lasten kanssa.
- Minun mielestäni tämä liittyy lasten oikeuksiin ja heidän yhdenvertaisuuteensa.
Asia on ollut auki parisuhdelain voimaantulosta lähtien vuodesta 2002. Sittemmin eduskunta hyväksyi hedelmöityshoitolain, mutta ei ottanut vieläkään kantaa homo- ja lesboperheiden sisäisiin adoptioihin. Hedelmöityshoitolaki tulee voimaan syyskuussa.
- En näe tätä sallivuusasiana. Kun samaa sukupuolta olevien parisuhteiden rekisteröinti on lainsäädännössämme olemassa, niin tällaisissa perheissä elävien lasten asema pitäisi olla johdonmukainen verrattuna muihin perheisiin, Aula sanoo.
Taloustutkimuksen alkuvuonna tekemän tutkimuksen mukaan valtaosa suomalaisista näytti olevan sitä mieltä, että lapsen on saatava elää toisen vanhempansa kanssa biologisen vanhempansa kuoltua. Näin tulisi olla myös samaa sukupuolta olevien parien rekisteröidyissä suhteissa.